tartuNLP/wikipedia-smugri-20251201 huggingface dataset:
Operaatio Antler

Operaatio Antler () oli ydinkoesarja, jonka Yhdistynyt kuningaskunta toteutti Maralingan alueella Etelä-Australiassa syys-lokakuussa 1957.
Sarjassa Yhdistynyt kuningaskunta räjäytti kolme kilotonni-luokan ydinpommia. Operaation nimeä muuteltiin kolmasti. Aluksi se oli "Sapphire", joka kuitenkin oli suhteellisen epäonnistunut Armstrong Whitworthin suihkumoottori. "Tadje", "Biak" ja "Taranaki" ydinkokeiden räjäytykset toteutettiin joko metallisesta tornista taikka ilmapallosta räjäytettyinä.
Eräänä tarkoituksena oli kokeilla primääristä fissio-räjähdettä, joka vuorostaan laukaisi sekundäärisen tuhovoimaltaan suuremman fuusio-räjähteen kuten esimerkiksi Yellow Sun -räjähteen. "Teller-Ulam design" ja "Alarm Clock" kuvailevat näitä.
"Taranaki" oli voimakkain tässä koesarjassa, ja toteutettiin viimeisimpänä. Se laukaistiin ilmapallosta, muiden ollessa torniräjäytyksiä. 26,6 eli 27 kT toteutui. 25–30 kT räjähdysvoima oli odotettavissa, mutta jopa 50 kT tuhovoimaa oltiin odotettu, mikä ei kuitenkaan toteutunut.
"Indigo Hammer" -ydinkärkeä suunniteltiin ilmatorjuntaohjus Bristol Bloodhoundin taistelukärjeksi.
Costaricansäkenepuu

Costaricansäkenepuu ("Caryocar costaricense") on säkenepuukasvien (Caryocaraceae) heimoon kuuluva kasvilaji. Se on hyvin läheistä sukua "Caryocar amygdaliferum" -lajille ja ne voivat mahdollisesti muodostaa yhdessä yhden taksonin.
Costaricansäkenepuu on suurikokoinen puulaji, joka voi kasvaa korkeimmillaan 50 metriä korkeaksi. Sen hedelmät ovat suurikokoisia luumarjoja.
Costaricansäkenepuu kasvaa luonnossa tropiikin alankojen sulkeutuneissa metsissä sekä siellä täällä alavien maiden sademetsissä. Laji kasvaa luonnossa Keski-Amerikassa Costa Ricassa ja Panamassa.
Costaricansäkenepuuta käytetään erilaisiin tarkoituksiin. Sen hedelmiä voi syödä kypsennettyinä ja siemenissä on paljon ruoanlaittoon sopivia öljyjä. Puun kaarnaa on käytetty lääkinnällisiin tarkoituksiin, mutta merkittävin käyttökohde costaricansäkenepuulle on siitä saatava puutavara, jota käytetään paikallisesti sekä tuotetaan myyntiin. Lajin sydänpuun väri vaihtelee kellertävänharmaanruskeasta vaaleanharmaanruskeaan ja sitä on hankala erottaa pintapuusta. Sydänpuun on todettu olevan hyvin kestävä sekä ruskolaho- että valkolahosieniä vastaan. Puuta käytetäänkin rakentamisessa etenkin sellaisissa paikoissa, joissa vaaditaan kovuutta sekä hyvää säänkestävyyttä. Puutavaraa käytetään muun muassa siltojen ja veneiden rakentamiseen sekä ratapölkkyihin.
Runsaat hakkuut ovat merkittävä uhka costaricansäkenepuun säilymiselle luonnossa. Vielä hakkuitakin merkittävämpi uhka lajin säilymiselle on kuitenkin sen elinympäristöjen yleinen häviäminen ja siksi laji onkin luokiteltu vuonna 2009 vaarantuneeksi (VU) lajiksi.
KTM 450 Rally

KTM 450 Rally on KTM:n valmistama erämaamoottoripyörä, jolla on voitettu Dakar-ralli kymmenen kertaa ja erämaarallin maailmanmestaruus kuudesti. Pyörällä on ajettu kilpaa vuodesta 2011 lähtien.
Historia.
KTM toi uuden pyörän erämaaralleihin vuodeksi 2011, kun 450 malli korvasi KTM 690 Rally pyörän. 450:llä otettiin kaksoisvoitto 2011 Dakar-rallissa, kun Marc Coma voitti ja Cyril Despres oli toinen.
Samoan parlamenttivaalit 2021

Samoan vuoden 2021 parlamenttivaalit pidettiin 9. huhtikuuta ja niissä valittiin 51 edustajaa maan parlamenttiin seuraavalle viisivuotiskaudelle. Vaalien seurauksena tapahtunut vallanvaihto aiheutti poliittisen kriisin Samoalla, kun vaalit hävinnyt pääministeri, Tuila'epa Sa'ilele Malielegaoi, kieltäytyi astumasta syrjään.
Taustat ja vaalijärjestelmä.
Vuonna 2013 tehty perustuslain muutos takaa naisille 10 % kaikista parlamentin paikoista. Mikäli tarpeeksi naisia ei tule valituksi, heille osoitetaan paikat oikeuden toimesta, ja mikäli yhtäkään naista ei valita vaaleilla, parlamentin kokoa kasvatetaan 51:stä 56:een, ja lisäpaikat menevät automaattisesti naisille.
Äänioikeutettuja ovat kaikki vähintään 21-vuotiaat Samoan kansalaiset, jotka oleskelevat fyysisesti maassa vaalipäivänä. Äänestäjällä ei myöskään saa olla sovittelemattomia velkoja, holhoajaa tai rikostuomiota, josta on määrätty vähintään kahden vuoden tuomio tai se on tullut korruptioon liittyvästä rikoksesta.
Tulokset.
HRPP ja FAST saivat kumpikin 25 edustajaa, minkä lisäksi parlamenttiin valittiin yksi sitoutumaton edustaja.
Poliittinen kriisi ja reaktioita.
Malielegaoi kieltäytyi luopumasta vallasta ja lukitsi Mata'afan parlamenttitalon ulkopuolelle. Tarkoituksena oli estää Mata'afaa vannomasta virkavalaansa, minkä hän kuitenkin teki parlamenttitalon ulkopuolella, vaikkakin tämä olikin lain silmissä harmaata aluetta. Mata'afa vannoi virkavalansa virallisesti heinäkuun lopulla, jolloin hänen hallituksensa myös kokoontui ensimmäisen kerran.
Poika

Poika on nuori mies, usein lapsi tai teini. 
Etymologia.
Suomen kielen sana ”poika” on yksi varhaiskantasuomen vanhimmista sanoista. Ruotsin kielen sana ”pojke” on tullut kieleen suomen kielestä. 
Poikien asema yhteiskunnassa.
Historiallisesti poikalapsia on haluttu enemmän kuin tyttölapsia, varsinkin monarkioiden aikoina. Joissakin kulttuureissa asia on edelleen näin. Tyttölapsia esimerkiksi abortoidaan näissä kulttuureissa poikalapsia useammin. 
Vuonna 2017 tehdyn tutkimuksen mukaan maailman 152 miljoonasta lapsityöläisestä 88 miljoonaa oli poikia ja 64 miljoonaa tyttöjä. 
Sukupuolirooleja haastavat pojat kokevat vanhemmiltaan enemmän kaltoinkohtelua kuin sukupuolirooleja haastavat tytöt. Heillä on myös suurempi riski sairastua masennukseen ja tehdä itsemurha aikuistuessa.
Fredrik Terho

Fredrik Terho (vuoteen 1906 Eklöf, 10. lokakuuta 1867 Kokemäki – 8. elokuuta 1947 Turku) oli suomalainen ratamestari, joka kehitti ensimmäisen nykyaikaisen kertalämmitteisen kiukaan. Terhon kehittämä patentti oli ensimmäinen, jossa kiuaskivet olivat peltisen kuoren sisällä.
Terho syntyi Kokemäen Säpilässä ja valmistui Turun teollisuuskoulun tie- js vesirakennusosastolta vuonna 1894. Vuosina 1899–1913 hän työskenteli ratamestarina Suolahden asemalla ja 1913–1932 Auran rautatieasemalla. Vuonna 1910 Terho sai patentin keksimälleen metallikuoriselle saunauunille, joita hän ryhtyi valmistamaan Suolahdessa. Terhon keksinnössä perinteinen lämpöä varaava muuraus jäi pois, jolloin kiukaasta tuli kevyempi ja nopeampi lämmittää. Samana vuonna hän sai patentin myös kiukaalle, johon oli liitetty lämminvesisäiliö.
Terho tunnettiin myös kellonrakentajana. Hän on tehnyt muun muassa Kokemäen kirkon vuonna 1936 valmistuneen tornikellon.
OnePlus 9

OnePlus 9 on OnePlussan 23. maaliskuuta 2021 julkistama älypuhelin. Suomessa se tuli myyntiin 699 euron hintaan. Puhelimesta julkistettiin samaan aikaan parempi versio OnePlus 9 Pro.
Puhelimessa on kahdeksanydinprosessori ja 6,55 tuuman näyttö, joka tukee 120 hertsin virkistystaajuutta. Tallennustilaa on valittavana 128 tai 256 gigatavua ja keskusmuistia 8 tai 12 gigatavua. Puhelimessa on kolme takakameraa. Pääkameran tarkkuus on 48 megapikseliä, ultralaajakulmakameran 50 megapikseliä ja monokromikameran kaksi megapikseliä. Etukameran tarkkuus on 16 megapikseliä. Puhelimessa on näytönalainen sormenjälkitunnistin. Akun kapasiteetti on 4 500 milliampeerituntia, ja se tukee 65 watin pikalatausta ja 15 watin langatonta latausta. 
Puhelin julkaistiin Android 11 (OxygenOS 11) -käyttöjärjestelmällä, mutta on päivittynyt sittemmin Android 12 (ColorOS 12) -käyttöjärjestelmään. Puhelimelle on luvattu päivitystuki Android 14 -käyttöjärjestelmäversioon saakka.
Elias Collin

Elias Collin (s. 12. syyskuuta 2003) on suomalainen jalkapalloilija. Ennen vuotta 2022 pelasi Käpylän Pallossa ja sitten Valkeakosken Hakassa ja TPS:ssa.
The Boy Named If

The Boy Named If on Elvis Costellon studioalbumi, joka julkaistiin 14. tammikuuta 2022.
Säkenepuut

Säkenepuut ("Caryocar") on säkenepuukasvien (Caryocaraceae) heimoon kuuluva kasvisuku. Sukuun luetaan kuuluvaksi 16 lajia.
Säkenepuut kasvavat luonnossa Etelä-Amerikan pohjoisosissa, Keski-Amerikan eteläosissa sekä osalla Pienistä Antilleista.
Carmagnola

Carmagnola () on kunta Italiassa Piemonten alueella sijaitsevassa Torinon metropolikaupungissa. Vuoden 2022 alussa kunnassa oli arviolta 28 342 asukasta.
Saint-Germain-de-Modéon

Saint-Germain-de-Modéon on kunta Ranskassa Côte-d'Orin departementissa Bourgogne-Franche-Comtén alueella. Se sijaitsee noin 41 kilometriä Montbardin kaupungista etelään.
Kunnan kirkko on rakennettu 1700-luvulla, ja nykyisen uusromaanisen ilmeensä se sai 1800-luvulla. Kirkko on rakennettu osittain kalkkikivestä, vaikka Saint-Germainin kunta on tunnettu useista graniittilouhoksistaan.
Kunta on osa Morvanin luonnonpuistoa ("Parc naturel régional du Morvan").
Saint-Martin-de-la-Mer

Saint-Martin-de-la-Mer on kunta Ranskassa Côte-d'Orin departementissa Bourgogne-Franche-Comtén alueella. Se sijaitsee noin 61 kilometriä Beaunen kaupungista luoteeseen.
Kunnan alueella on 1400-luvun linna "Château de Conforgien", joka on muutettu nykyasuunsa 1500-luvulla. Linna muutettiin maatalousalueeksi, ja se oli hylättynä 1900-luvun lopulta 2000-luvun alkuun saakka.
 Kunnan keskustassa oleva Saint-Martinin kirkko on peräisin 1100-luvulta.
Kunta on osa Morvanin luonnonpuistoa ("Parc naturel régional du Morvan").
Savilly

Savilly on kunta Ranskassa Côte-d'Orin departementissa Bourgogne-Franche-Comtén alueella. Se sijaitsee noin 53 kilometriä Beaunen kaupungista länteen.
Kunnan kirkko on peräisin 1100-luvulta ja sitä muutettu 1300-luvulla. Kirkossa oli suuri vikoja ja se päätettiin rakentaa uudelleen 1800-luvulla.
Kunta on osa Morvanin luonnonpuistoa ("Parc naturel régional du Morvan").
Hautamuistomerkki

Hautamuistomerkki on tietyn henkilön muistoksi osoitettu hautakivi, muistolaatta, rakennelma tai merkintä. Usein muistomerkin aiheena on henkilö, joka on ollut elämänsä aikana tunnettu tai muulla tavoin saavutuksillaan merkittävä henkilö. Yleisiä muistomerkkejä ovat patsaat, veistokset, monumentit, suihkulähteet tai kokonaiset puistot. Muistomerkin hankkiminen haudalle on omaisten, erilaisten järjestöjen, kuntien, puolustusvoimien ja valtion tapa kunnioittaa vainajan muistoa.
Muistomerkkien lajeja.
Yleisimpiä muistomerkkejä ovat hautakivet ja muistolaatat. Muistolaatassa voi olla pelkkä teksti, siinä voi olla epitafi tai se voi olla reliefi. Sodassa kaatuneiden sankarivainajien hautojen eli sankarihautojen yhteydessä voi olla niin sanottu sankaripatsas tai sankarimuistomerkki.
Thoisy-la-Berchère

Thoisy-la-Berchère on kunta Ranskassa Côte-d'Orin departementissa Bourgogne-Franche-Comtén alueella. Se sijaitsee noin 48 kilometriä Montbardin kaupungista etelään.
Kunta on tunnettu keskustassa olevista linnasta ja kirkosta, jotka molemmat ovat historiallisten monumenttien listalla. "Château de la Berchère" on rakennettu 1400-luvulla, ja sen rakennutti kardinaali Jean Rolin ja se oli Autunin piispojen hallinnassa. Linnan vieressä oleva Saint-Pierren kirkko on 1500- ja 1600-luvuilta, ja se on hyvin säilyttänyt. Erityisesti kirkon freskot ovat näyttäviä. 
Kunta on osa Morvanin luonnonpuistoa ("Parc naturel régional du Morvan").
Kapteeni (vuoden 2017 elokuva)

Kapteeni () on vuonna 2017 ensi-iltansa saanut kansainvälisesti tuotettu historiallinen draamaelokuva, jonka on ohjannut ja käsikirjoittanut Robert Schwentke. Elokuva perustuu tositapahtumiin, ja kertoo Willi Heroldista, saksalaisesta sotilaasta, joka esitti Saksan ilmavoimien kapteenia toisen maailmansodan lopulla ja järjesti vankien joukkomurhan Emslandin keskitysleirien Aschendorfermoorin alaleirillä.
"Kapteeni" sai maailmanensi-iltansa Toronton elokuvajuhlilla 7. syyskuuta 2017.
Vianges

Vianges on kunta Ranskassa Côte-d'Orin departementissa Bourgogne-Franche-Comtén alueella. Se sijaitsee noin 51 kilometriä Beaunen kaupungista länteen.
Kunnan keskustassa oleva Saint Georgesin kirkko on peräisin 1600-luvulta. Kirkon takana on linna C"hâteau de Vianges", jonka historia ulottuu 1300-luvulle. Linnaan on tehty muutoksia 1600- ja 1700-luvuilla.
Kunta on osa Morvanin luonnonpuistoa ("Parc naturel régional du Morvan").
Jaakko Isosaari

Jaakko Ilmari Isosaari (10. elokuuta 1950 Ylihärmä – 2. toukokuuta 2015 Ylihärmä) oli suomalainen yrittäjä ja yritysjohtaja, joka sai teollisuusneuvoksen arvonimen.
Isosaaren vanhemmat olivat toimitusjohtaja Vilho (Ville) Isosaari ja toimitusjohtaja, kauppaneuvos Maija Kuivila ja puoliso Sinikka Marjatta Lahtinen. Isosaari teki jo nuoresta pitäen töitä perheen omistamassa Maaseudun Kone -yhtiössä ja käytyään kauppaopiston tuli yrityksen tuotekehitys- ja myyntitehtäviin 1972. Maaseudun Kone, sittemmin osana konserniyhtiö MSK Groupia, valmisti monenlaisia maatalouskoneita ja -laitteita, mutta myös traktoreiden turvahyttejä. 
Maatalouskoneiden tuotanto erotettiin 1979 Junkkari-yhtiöön, jonka johtajaksi Isosaari ryhtyi, ja samana vuonna Maaseudun Kone -yhtiön hallituksen puheenjohtajaksi. Junkkari laajensi toimintaansa muun muassa muovitehtaalla, metsäkoneilla ja henkilöautojen peräkärryjen valmistuksella. Isosaari siirtyi toimitusjohtajan tehtävästä yhtiön hallituksen puheenjohtajaksi vuonna 1984, mutta palasi siihen perheyhtiön konsernijärjestelyjen seurauksena. Peräkärryjä valmistavan yrityksen Juncarin tehtaanjohtaja hän oli vuodesta 1986 ja toimitusjohtaja vuodesta 1994, samoin kuin Maaseudun Koneen toimitusjohtaja vuoteen 1998. Hän toimi myös useiden konserniyhtiöiden hallituksissa.
Isosaari osallistui Ylihärmän kunnalliselämään ja Etelä-Pohjanmaan yritysten yhteistyöhön sekä laajemmin alansa järjestötoimintaan. Teollisuusneuvoksen arvonimen hän sai 2007, Suomalaisen Työn Liiton kultaisen avaimen 2001, Keskuskauppakamarin kultaisen ansiomerkin 2002 ja Suomen Yrittäjien kultaisen yrittäjäristin 2006.
Länsi-Uudenmaan Säästöpankki

Länsi-Uudenmaan Säästöpankki (ruots. "Västra Nylands Sparbank") on itsenäinen säästöpankki, joka on perustettu vuonna 1988 kun Lohjan, Karjalohjan, Sammatin ja Virkkalan säästöpankit fuusioituivat. Vuonna 1991 myös Nummen ja Pusulan säästöpankit liittyivät Länsi-Uudenmaan Säästöpankkiin.
Pankki kuuluu Säästöpankkien yhteenliittymään ja Säästöpankkiryhmään. Länsi-Uudenmaan Säästöpankki toimii Uudellamaalla Lohjalla, Vihdissä, Karkkilassa, Kirkkonummella, Espoossa ja Vantaalla. Pääosa pankin asiakaskunnasta koostuu yksityisasiakkaista ja pienyrityksistä. Vuonna 2024 Länsi-Uudenmaan Säästöpankilla oli yhteensä lähes 30 000 asiakasta.
Länsi-Uudenmaan Säästöpankki omistaa myös 100 % Länsi-Uudenmaan Asuntovälitys Oy:stä, joka toimii nimellä SP-Koti Valoa. Se on osa valtakunnallista SP-Koti-ketjua ja tarjoaa kiinteistönvälityspalveluita Länsi-Uudenmaan Säästöpankin toimialueella sekä Kauniaisissa.
1. erillinen taisteluvälinelaivue

1. Erillinen taisteluvälinelaivue (eng. "1st Ordnance Squadron") oli 393. raskaan pommituslaivueen ("393rd Bomb Wing, Heavy") alaisuudessa toimiva erillisyksikkö. Joukkoyksikkö perustettiin Utahin Wendoverissa vuosien 1944 ja 1945 vaihteessa. Konetyyppinä toimi Boeing B-29 Superfortress. Joukkoyksikkö toimi käytännössä "atomipommin lapsenvahtina". Laivue toteutti muun teknisen toiminnan ohella tarvittavia muutostehtäviä Little Boy ja Fat Man -atomipommeihin. Jotkut laivueen palvelushenkilöistä olivat Yhdysvaltain laivastosta, vaikka laivue kuului käytännössä Yhdysvaltain ilmavoimien alaisuuteen. Taisteluvälinelaivueeseen kuului useita korkean teknisen, jopa yliopiston tasoisen koulutustaustan omaavia henkilöitä. Joskin teknikoita sekä koneistajia lienee ollut enin osa henkilöstöstä. Thomas ja Witts väittivät raskaan luokan rikoksista, kuten henkirikoksista tuomittujen ja seuraamuksia pakeilevien henkilöiden päätyneen kyseiseen joukko-osastoon.
1. Erillinen taisteluvälinelaivue omasi sekä sen jäsenet omasivat suuremman prioriteetin (tärkeysasteen) sekä tarkkailun, kuin muut 509. erillisen raskaan pommitusrykmentin muut jaokset, kuten huoltojaokset. Näin toimittiin ehkäpä eniten vakoilun varalta. Manhattan-projektin tiedemiehet eivät olleet suorassa kontaktissa tähän joukko-osastoon nähden, sillä toiminta oli salaista. Pommien kokoonpano toteutettiin Los Alamosin ydinlaboratoriossa. Eräät joukkoyksikön sotilashenkilöistä olivat pommien pienoistutkiin (mallia "APS-13 "Archie"") toimintaan perehtyneitä. Heitä olivat ainakin aliluutnantit ("2nd Lieutenant", ts. "Lieutenant, Junior Grade") Morris R. Jeppson sekä Philip M. Barnes. He asensivat atomipommiin liittyviä toiminnan ja kunnon tarkkailulaitteistoja. Kummatkin olivat toimineet niin ikään, ydinpommien apuaseistajina, eli assistenttina pommin räjähdysvalmiuteen virittäneelle sotilashenkilölle.
Laivueen toiminta lienee jatkunut, myös sodan loputtua. Operaatio Crossroads toteutettiin vuonna 1946 Bikinin atollilla, johon mennessä eivät liene ydinkokeiden toimintakaaviot eli taktiset käytännön järjestelyt suuremmin muuttuneet.
Vic-sous-Thil

Vic-sous-Thil ​[vik su til] on kunta Ranskassa Côte-d'Orin departementissa Bourgogne-Franche-Comtén alueella. Se sijaitsee Sereinjoen varrella, noin 33 kilometriä Montbardin kaupungista etelään.
Kunnan alueella on kollegiaalikirkon rauniot. Kirkon perusti vuonna 1341 Jean II de Thil. Kirkko oli linnoitettu ja siinä oli ampuma-aukot jousiampujille. Myös kunnan alueella oleva linna "Château de Thil" on raunioina. Sen historia juontaa aina 800-luvulle saakka. Linnaa kehitettiin ja laajennettiin aina 1400-luvulla saakka. Lopulta linna purettiin vuonna 1640 Richelieun määräyksestä.
Kunta on osa Morvanin luonnonpuistoa ("Parc naturel régional du Morvan").
Galliumnitraatti

Galliumnitraatti (Ga(NO3)3) on gallium- ja nitraatti-ionien muodostama epäorgaaninen ioniyhdiste. Yhdistettä voidaan käyttää lääketieteessä.
Ominaisuudet, valmistus ja käyttö.
Huoneenlämpötilassa galliumnitraatti on valkoista kiteistä ainetta. Yhdisteestä tunnetaan useita kidevedellisiä muotoja esimerkiksi heksa- ja nonahydraatit (Ga(NO3)3·6H2O ja Ga(NO3)3·9H2O). Kuumennettaessa kidevesi alkaa poistua ja lopulta yhdiste hajoaa galliumoksidiksi. Galliumoksidi liukenee veteen ja eräisiin orgaanisiin liuottimiin kuten etanoliin ja dietyylieetteriin. Yhdiste on voimakas hapetin.
Galliumnitraattia valmistetaan metallisen galliumin ja typpihapon reaktiolla.
Galliumnitraatin on havaittu estävän muun muassa imusolmukkeiden, virtsarakon, eturauhasen, munasarjojen ja kohdunkaulan kasvainten kasvua. Se estää kalsiumin reabsobtiota luista, minkä takia sitä käytetään syöpien yhteydessä esiintyvän veren liiallisen kalsiumionipitoisuuden eli hyperkalsemian hoidossa. Galliumnitraattia voidaan käyttää myös katalyyttinä.
Villargoix

Villargoix on kunta Ranskassa Côte-d'Orin departementissa Bourgogne-Franche-Comtén alueella. Se sijaitsee noin 46 kilometriä Montbardin kaupungista etelään.
Pyhän Gregorian kirkko on peräisin 1100-luvulta, ja se uusittiin 1800-luvulla. Kirkossa on paljon jäljellä 1100-luvun rakenteita. Tyyliltään kirkko on romaaninen. Kylän pohjoispuolella on linna "Château de Villargoix". Myös linna on alkujaan 100-luvulta. Nykyisen muotonsa linna sai 1400-luvulla.
Kunta on osa Morvanin luonnonpuistoa ("Parc naturel régional du Morvan").
Villiers-en-Morvan

Villiers-en-Morvan on kunta Ranskassa Côte-d'Orin departementissa Bourgogne-Franche-Comtén alueella. Se sijaitsee noin 55 kilometriä Beaunen kaupungista länteen.
Kunnan keskustassa oleva Saint Pierren kirkko rakennettiin 1880-luvulla hautausmaalla sijainneen vanhan pahasti rapistuneen kirkon tilalle. Tyyliltään kirkko on uusgoottilainen.
Kunta on osa Morvanin luonnonpuistoa ("Parc naturel régional du Morvan").
Melodi Grand Prix 2022

Melodi Grand Prix 2022 oli Norjassa 15. tammikuuta – 19. helmikuuta 2022 järjestetty laulukilpailu, jossa valittiin Norjan edustaja vuoden 2022 Eurovision laulukilpailuun. Kilpailuun kuului neljä semifinaalia, toinen mahdollisuus sekä finaali. Kussakin semifinaalissa kilpaili neljä kappaletta, jotka ensin jaettiin kahteen pariin. Kummastakin parista toinen äänestettiin toiselle kierrokselle, jossa finalisti äänestettiin. Semifinaaleissa pudonneet kappaleet kohtasivat toisessa mahdollisuudessa, jossa äänestetään vielä yksi finaaliin. Lisäksi kilpailussa oli viisi suoraan finaaliin päässyttä kilpailijaa, jotka promosivat itseään semifinaalilähetyksissä. Kilpailijat julkaistiin 10. tammikuuta. Kilpailun voitti yhtye Subwoolfer kappaleella ”Give That Wolf a Banana”.
Kilpailun kulku.
Ensimmäinen semifinaali.
Ensimmäinen semifinaali kilpailtiin 15. tammikuuta.
Toinen semifinaali.
Toinen semifinaali kilpailtiin 22. tammikuuta.
Kolmas semifinaali.
Kolmas semifinaali kilpailtiin 29. tammikuuta.
Neljäs semifinaali.
Neljäs semifinaali kilpailtiin 5. helmikuuta.
Toinen mahdollisuus.
Toinen mahdollisuus kilpailtiin kaksiosaisena 7. ja 12. helmikuuta. Toisen mahdollisuuden ensimmäisestä osasta 12 kappaleesta neljä äänestettiin toiseen osaan, jossa yksi finalisti äänestettiin kaksikierroksisessa äänestyksessä.
Finaali.
Finaali kilpailtiin 19. helmikuuta. Finaalissa oli kymmenen kilpailijaa, joista viisi pääsi finaaliin semifinaalien kautta ja viisi pääsi suoraan finaaliin. Finaalin esiintymisjärjestys julkaistiin 14. helmikuuta.
La Comelle

La Comelle on kunta Ranskassa Saône-et-Loiren departementissa Bourgogne-Franche-Comtén alueella. Se sijaitsee noin 19 kilometriä Autunin kaupungista lounaaseen.
Kunnan uusi seurakuntakirkko rakennettiin 1900-luvun alussa. Vanha 1200-luvulta peräisin olevan kirkko purettiin maan tasalle liian huonokuntoisena.
Kunta on osa Morvanin luonnonpuistoa ("Parc naturel régional du Morvan").
Denny Lambert

Denny Lambert (s. 7. tammikuuta 1970 Wawa, Ontario, Kanada) on kanadalainen uransa lopettanut jääkiekkoilija, joka on etniseltä taustaltaan ojibwa-intiaani. Lambert pelasi uransa aikana kahdeksalla kaudella NHL-liigassa edustaen Mighty Ducks of Anaheimia, Ottawa Senatorsia, Nashville Predatorsia ja Atlanta Thrashersia. Hän pelasi 487 runkosarjaottelua, joissa hän teki tehopisteet 27+66=93. Lisäksi hänelle tuomittiin 1 391 rangaistusminuuttia.
Briand

Briand on sukunimi, joka on muun muassa seuraavilla henkilöillä:
Bachet

Bachet on sukunimi, joka on muun muassa seuraavilla ranskalaisilla henkilöillä:
Milonia Caesonia

Milonia Caesonia (n. 5–24. tammikuuta 41) oli Caligulan neljäs ja viimeinen vaimo. Hän oli äitinsä Vistilian kautta konsuli Gnaeus Domitius Corbulon sisarpuoli. 
Caligulan kanssa Caesonia avioitui heidän tyttärensä, Julia Drusillan, syntymän aikoihin vuonna 39. Caesonia oli ollut aiemmin naimisissa ja hänellä oli kolme tytärtä. 
Caesonia ei ollut kaunis eikä nuori naidessaan Caligulan. Luonteeltaan Caesonia oli nautinnonhaluinen ja irstas. Caligula rakasti Caesoniaa palavasti ja uskollisesti. Caligulan väitetään esitteli Caesoniaa sotilailleen, siten että tämä ratsasti Caligulan vierellä kypärään ja viittaan pukeutuneena. Ystävilleen Caligula saattoi esitellä Caesoniaa alasti.
Caesonia ja Julia Drusilla saivat surmansa samana päivänä kuin Caligula, 24. tammikuuta 41. Kenturio surmasi Caesonian miekallaan, ja Drusillan pää murskattiin seinää vasten.
Jari Fyhr

Jari Fyhr (s. 7. marraskuuta 1981) on suomalainen uransa lopettanut nyrkkeilijä. Seuratasolla hän edusti Viipurin Nyrkkeilijöitä ja häntä valmensivat Unto Jääpuro ja Esa Hukkanen.
Fyhr otteli amatöörinä 200 ottelua, joista saavutti 160 voittoa. 
Fyhr voitti urallaan yhteensä 12 Suomen mestaruutta. Aikuisten Suomen mestaruuden vuosina 2000, 2002 ja 2003 sekä junioreiden ja nuorten Suomen mestaruudet vuosina 1991–1999. 
Nyrkkeilyn Euroopan-mestaruuskilpailuissa 2002 Permissä Fyhr sijoittui viidenneksi, hävittyään puolivälierissä Moldovan Ivan Gaivanille 20-10. Fyhr edusti Suomea myös Bangkokin maailmanmestaruuskisoissa 2003, jossa koki tappion toisella kierroksella Ateenan olympialaisten pronssimitalisti Kim Jung-joolle, sekä Euroopan-mestaruuskilpailuissa Kroatian Pulassa 2004.
Fyhr voitti nuorten Pohjoismaiden-mestaruuden 1999 ja Tammer-turnauksen 2004.
Fyhr lopetti nyrkkeilyuransa 2005 selän loukkaantumiseen.
Saavutukset: 
Amatööriura 200 ottelua, 160 voittoa 
Maailmanmestaruusedustus 1998, 2003 
Euroopanmestaruusedustus 1999, 2002, 2004 
Miesten Suomenmestari: 2000, 2002, 2003 
Nuorten Suomenmestari: 1991-1999 
Nuorten Pohjoismaiden mestari 1999 
Useita maaotteluvoittoja Ruotsista, Venäjästä, Tšekistä, Virosta ja Unkarista vuosina 1996–2005 
Euroopanmestaruus kilpailut 5-sija 2002 
Maailmanmestaruus kilpailut 2003 sijat 8-16 
Kansainvälinen Tammer-turnaus voitto 2004 
Kansainvälinen Norway Box Cup voitto 2003 
Kansainvälinen Gee-Bee turnaus 2-sija, 2003 
Kansainvälinen Gee-Bee turnaus 2-sija, 2002 
Kansainvälinen Ruskaturnaus voitto 2004 
Lisäksi nuorissa Fyhr saavutti useita kansainvälisiä turnausvoittoja vuosina 1993-1999
Tongan parlamenttivaalit 2021

Tongan vuoden 2021 parlamenttivaalit pidettiin 18. marraskuuta ja niissä valittiin 17 edustajaa maan 26-paikkaiseen parlamenttiin seuraavaksi neljäksi vuodeksi.
Tausta ja vaalijärjestelmä.
Tongan perustuslain mukaan parlamenttipaikoista 17 valitaan vaaleilla. Loput yhdeksän osoitetaan maan aatelistolle.
Äänioikeutettuja ovat kaikki vähintään 21-vuotiaat Tongan kansalaiset, jotka ovat rekisteröityneet äänestäjiksi. Aatelistoon kuuluvat eivät voi rekisteröityä.
Tulokset.
Suurin osa vaaleilla valituista paikoista meni sitoutumattomille ehdokkaille. Parlamenttiin ei valittu yhtäkään naispuolista edustajaa.
Fragments

Fragments on brittiläisen muusikon ja DJ:n Bonobon seitsemäs studioalbumi, joka julkaistiin 14. tammikuuta 2022 levy-yhtiöllä Ninja Tune.
Konnektio (yritys)

Konnektio Oy on suomalainen yritys, joka tarjoaa yhteystieto-, taksi- ja kyydinvälityspalveluita kuluttajille, yrityksille sekä julkiselle sektorille. 
Konnektio Oy tuottaa 020202-puhelinpalvelua, joka tarjoaa nimi- ja numeropalveluita kuluttajille. Nollakakkosen palveluihin kuuluu puhelinpalvelun ohella taksien tilauspalvelu, kartta- ja reittiohjeiden antaminen, rekisterinumerohaku sekä yleinen neuvonta-apu. 020202-palveluun on perinteisesti soitettu yhteystietojen saamiseksi, mutta myös tilanteissa, joissa kuluttaja tarvitsee apua jonkin ongelman selvittämisessä. 
Numeropalvelutoiminnan lisäksi Konnektio Oy omistaa kuluttajille tarkoitetut valtakunnalliset taksintilauspalvelut 02 Taksin ja Valopilkun. 02 Taksi on Suomen kattavin valtakunnallinen taksien tilauspalvelu, jonka kautta kuluttaja pystyy tilaamaan ja vertailemaan usean eri taksiyhtiön takseja.  
Konnektio Oy toimii myös yhteiskunnallisten kyytien välityksen parissa. Yritys tekee yhteistyötä hyvinvointialueiden, kuljetusyritysten sekä taksinkuljettajien kanssa. 
Konnektio Oy työllistää yhteensä noin 120 henkeä Turun, Porin ja Helsingin toimipisteissä. 
Historia.
Konnektion juuret ovat syvällä numeropalvelussa, joka alkoi vuonna 1947, kun valtion omistama Posti- ja lennätinlaitos aloitti numeropalvelutoiminnan Suomessa. Myöhemmin Posti- ja lennätinlaitos muutti nimensä Posti- ja telelaitokseksi ja sittemmin Posti-Teleksi.  
Vuonna 1994 Posti-Tele yhtiöitettiin, jolloin syntyi Telecom Finland. Samana vuonna Telecom Finlandin käyttöön lanseerattiin palvelunumero 020202. 
Vuonna 2003 Fonecta eriytyi TeliaSonera Finland Oyj:sta omaksi yhtiökseen ja 020202-numero siirtyi Fonectan käyttöön. 020202.fi-hakupalvelu suomalaisyritysten yhteystietojen hakuun avattiin 2004. Vuonna 2008 palvelu ohitti suosiossaan 118-numeropalvelun. 
Vuonna 2010 Fonecta, jonka tytäryhtiöksi 020202 Palvelut Oy myöhemmin eriytyi, osti Eniro.fi -verkkopalvelun. 
020202 Palvelut eriytyi Fonectasta omaksi organisaatiokseen vuonna 1. heinäkuuta 2018. Samana vuonna lanseerattiin 02 Taksi, joka irtautui vuonna 2020 omaksi yhtiökseen. 
020202 Palvelut siirtyi Sponsor Capitalin omistukseen 17. marraskuuta 2023. Samana vuonna 020202 Palvelut Oy teki uuden aluevaltauksen ostamalla FCG Smart Transportation Oy:n liiketoiminnan, ja ryhtyi välittämään yhteiskunnallisia sote-kyytejä. 
Vuonna 2024 Fonecta-konserni osti Valopilkku Oy:n osaksi konsernin taksipalveluita 02 Taksin rinnalle. Sittemmin 020202 Palvelut Oy, 02 Taksi Oy ja Valopilkku Oy fuusioituivat, ja vuoden 2025 alusta alkaen yritys on toiminut Konnektio Oy:n nimellä. 
Tunnustuksia.
2010 020202 valittiin 118Awards-kilpailussa Euroopan parhaaksi numeropalveluksi. Samalla Taloustutkimus totesi Nollakakkosen Suomen parhaaksi puhelinpalveluksi. 
2015 020202 pokkasi Taloustutkimuksen selvityksessä Suomen parhaan puhelinpalvelun tittelin jo kuudetta kertaa peräkkäin. 
2016 020202 Palvelut Oy:n asiakaspalvelijoille kehitetty Pojopörssi-kannustinjärjestelmä palkittiin vuoden 2016 henkilöstötekona Ilmarisen ja Henry ry:n kilpailussa.
Rakas Spektistan

Rakas Spektistan on suomalaisen rap-artisti Spektin kolmas studioalbumi, jonka julkaisi 25. lokakuuta 2019 Rähinä Records.
Chintila

Chintila (k. 20. joulukuuta 639) oli visigoottien kuningas 636–639. Hänen kaudellaan järjestettiin Toledon viides ja kuudes kirkolliskokous, joista jälkimmäisessä vahvistettiin katolisuus Espanjan ainoaksi uskonnoksi ja määrättiin juutalaiset karkotettaviksi.
Seikkailu New Yorkissa

Seikkailu New Yorkissa ("Sharpay’s Fabulous Adventure") on vuonna 2011 Disney Channelilla ensiesitetty elokuva. Sen on ohjannut Michael Lembeck. Elokuvan päähenkilö on Sharpay Evans (näyttelijänä Ashley Tisdale), joka lähtee New Yorkiin Broadway-musikaalin koe-esiintymiseen.
Tulga

Tulga (k. 642) oli visigoottien kuningas 640–642. Hän seurasi valtaistuimella isäänsä Chintilaa. Chindaswinth syrjäytti Tulgan kahden vuoden päästä.
Karin suomalaiset

Karin suomalaiset on Antti Seppäsen ohjaama suomalainen dokumenttielokuva vuodelta 2022.
Elokuva on kulttuuri- ja henkilödokumentti pitkän uran tehneestä suomalaisesta pilapiirtäjästä Kari Suomalaisesta.
Yleisluistelun Pohjoismaiden-mestaruuskilpailut 1953

Yleisluistelun Pohjoismaiden-mestaruuskilpailut järjestettiin kuudennen kerran Norjan Oslossa 25. -26. helmikuuta 1953. Kisat järjestettiin uudelleen kaksi vuotta lähes 30 vuoden jälkeen.
Miesten yleismestaruus.
Epäviralliset loppupisteet
Torbjørn Røe Isaksen

Torbjørn Røe Isaksen (s. 28. heinäkuuta 1978 Ålesund) on norjalainen toimittaja ja entinen oikeistopuolueen poliitikko. Hän toimi Solbergin hallituksessa ensin opetusministerinä (2013–18) ja sen jälkeen elinkeinoministerinä (2018–20) sekä työministerinä (2021–21). Hän istui suurkäräjillä vuosina 2009–17. Vuosina 2004–08 hän johti oikeistopuolueen nuorisojärjestöä Unge Høyreä.
Chindaswinth

Chindaswinth (k. 1. lokakuuta 653 Toledo), myös Chindasuinth, Khindaswinth tai Cindasvintus, oli visigoottien kuningas 642–653. Hän nousi kuninkaaksi syrjäytettyään edeltäjänsä Tulgan. Chindaswinthin koolle kutsuma Toledon seitsemäs kirkolliskokous antoi siunauksensa Tulgan syrjäyttämiselle. Lisäksi Chindaswinth tukahdutti ankarin toimin ylimystön valtapyrkimykset. Fredegarin mukaan Chindaswinth määräsi 700 hänen kuninkuuttaan vastustanutta ylimystön jäsentä surmattaviksi ja jakoi heidän omaisuutensa omille kannattajilleen. Chronica Regum Visigotthorumin mukaan Chindaswinth hallitsi aluksi yksin kuusi vuotta ja kahdeksan kuukautta. Viimeiset neljä vuotta ja kahdeksan kuukautta hänen kanssahallitsijanaan toimi hänen poikansa Recceswinth.
Victoria Hamilton

Victoria Hamilton (alk. "Victoria Sharp", s. 5. huhtikuuta 1971 Lontoo) on englantilainen näyttelijä.
Hamilton tunnetaan muun muassa Netflix-sarjasta "The Crown" (2016–2023), jossa hän esitti kuningataräiti Elisabetia ensimmäisellä ja toisella tuotantokaudella. Hamilton on näytellyt myös sarjoissa "Cobra", "Deep State", "Doctor Foster" sekä "Ylpeys ja ennakkoluulo". Filmirooleja hänellä on ollut elokuvissa "Kasvattitytön tarina" (1999), "Hullut hautajaiset" (2002), "Scoop" (2006) ja "Toast" (2010).
Hamilton on myös ansioitunut teatteriesiintyjä ja Royal Shakespeare Companyn entinen jäsen. Hän on ollut ehdolla parhaan naisnäyttelijän Olivier- ja Tony-palkintojen saajaksi.
Sara Driver

Sara Miller Driver (s. 15. joulukuuta 1955 New York) on yhdysvaltalainen elokuvaohjaaja.
Driver syntyi Westfieldissä, New Jerseyssä Albert ja Martha (Miller) Driverin tyttärenä. Hän suoritti teatterialan tutkinnon vuonna 1977. Sen jälkeen hän opiskeli Ateenassa ja osallistui on Kreikan kansallisoopperan toimintaan.
Driver on ollut 1970-luvulta lähtien mukana riippumattomassa elokuvaliikkeessä, joka pysyy irrallaan suurista tuotantoyhtiöistä. Driver esiintyi näyttelijänä vuonna 1982 Jim Jarmuschin ensimmäisessä elokuvassa "Loputon loma" (, 1980). Seuraavassa Jarmuschin filmissä "Stranger Than Paradise" (1984) hän toimi tuottajana. Monissa muissakin Jarmuschin elokuvissa hänellä on tuottajan tai näyttelijän rooli. Omia tuotantojaan ja käsikirjoituksiaan hän on tehnyt lähinnä teatterinäyttämöille. Hänen teoksissaan on annos surrealismia, science fictionia, sarjakuvaa ja yliluonnollisuutta.
Driver on ohjannut kaksi pitkää elokuvaa, "Sleepwalk" (1986) ja "When Pigs Fly" (1993) sekä merkittävän lyhytelokuvan "You Are Not I" (1981). Lisäksi hän on ohjannut dokumenttifilmin "Boom for Real: The Late Teenage Years of Jean-Michel Basquiat" (2017), joka kertoo nuoren taiteilija Jean-Michel Basquiatin urasta 1980-luvulla ennen tämän nousemista maineeseen ja New Yorkin taide-elämästä tuona aikana. Driver on toiminut 2000-luvun ajan useiden elokuvafestivaalien tuomaristoissa.
Rakas äitini

Rakas äitini on Paul-Anders Simman ohjaama ja käsikirjoittama suomalais-norjalais-ruotsalaisena yhteistuotantona tehty dokumenttielokuva vuodelta 2020. 
Elokuva kertoo Venäjän saamelaisesta Dashasta, joka on kasvanut orpokodissa Kantalahdella, Venäjällä. Dashan isä on vankilassa ja hänen äitinsä on hylännyt Dashan kadottuaan vuosia sitten ja hänet on julistettu kuolleeksi. Yllättäen Dashan äiti Julia ottaa häneen yhteyttä haluten aloittaa elämän uudelleen Dashan kanssa. Tällä välin orpokoti on valinnut Dashalle sijaisäidin ja Dasha joutuu valitsemaan kumman äidin hän haluaa elämäänsä.
Lastujärvi (Joensuu)

Lastujärvi on järvi Tuupovaaran kylän luoteispuolella Joensuussa Pohjois-Karjalassa. Sen pinta-ala on 1,7 neliökilometriä. Etäisyys Joensuun keskustasta on 43 kilometriä itäkaakkoon.
Maantiede.
Lastujärven pituus kaakosta luoteeseen on 3,3 kilometriä. Noin kolmannes järvestä on vähintään 10 metriä syvä ja kymmenesosa vähintään 20 metriä syvä. Syvimmät kohdat sijaitsevat järven keskivaiheilla. Lastujärven eteläosa on suurimmaksi osaksi matalaa. Lastujärven itäinen puoli on valtaosin matalampaa kuin läntinen, mutta itärannan tuntumassa on joitakin 10–15 metrin syvänteitä. Rannat ovat pääosin metsämaata. Pientaloja on etenkin itärannalla ja lounaisrannalla levittäytyy vähäinen peltoalue.
Lastujärven saariluku on viisi, saarien yhteispinta-ala on noin 0,8 hehtaaria. Laajin saari on noin puolihehtaarinen Pitkäsaari järven kaakkoisosassa. Sen eteläpuolella sijaitsee Muurahaissaari. Kolme muuta saarta ovat alle aarin laajuisia.
Lastujärven vesitilavuus on 13 727 000 kuutiometriä.
Lastujärven läheisyydessä sijaitsee useita järviä ja lampia. Laajin on Loitimo, joka sijaitsee noin kaksi kilometriä lounaaseen. Luoteessa on Koveron Lastujärvi.
Lastujärvi (01.036.1.002) kuuluu Koveron-Lastujärven valuma-alueeseen (01.036), joka on kolmannen jakovaiheen vesistö Jänisjoen vesistössä (01). Toinen jakovaihe on Haarajoen alue (01.03). Lastujärvi on Koveron-Lastujärven valuma-alueen laajin vakavesi; seuraavaksi laajimmat ovat Koveron Lastujärvi, Saarijärvi ja Herajärvi. Alueen muut järvet ovat Korvalampi, Saarilampi ja Jokilampi.
Gunnar Ström (pikaluistelija)

Sven Gunnar Ström (7. lokakuuta 1930 Eskilstuna – 4. helmikuuta 2024 Eskilstuna) oli ruotsalainen pikaluistelija, jonka menestysvuodet ajoittuivat 1950-luvulle.
Gunnar Ström osallistui Ruotsin nuorten mestaruuskisoihin ensimmäisen kerran vuonna 1946. Vuonna 1948 hän saavutti sarjassa pronssia ja kahtena seuraavana vuonna Ruotsin nuorten mestaruuden. Vuonna 1951 Ström siirtyi miesten sarjaan sijoituksen ollessa kuudes. Maansa mestaruuskisoissa hän saavutti kaikkiaan kolme mitalia eli vuonna 1953 hopeaa sekä vuosina 1955 ja 1956 pronssia. Alkuvaiheessa Ruotsin ykkösnimi oli Carl-Erik Asplund ja hänen jälkeensä Sigge Ericsson. 
Ström edusti Ruotsia vuoden 1952 olympialaisissa Oslossa kahdella lyhimmällä matkalla sijoitusten ollessa 23. 500 metrillä ja 1 500 metrillä 19. Seuraavan vuoden EM-kisoissa Norjan Hamarissa hän sijoittui 11:nneksi luistellen kaikki matkat. Parhaiksi sijoituksiksi MM- ja EM-kisoissa Strömille tuli vuoden 1954 12. sija Sapporon MM-kisoissa ja vuoden 1955 7. sija Falunin EM-kisoissa. Kaikkiaan Ström osallistui neljä kertaa MM-kisoihin ja kuusi kertaa EM-kisoihin viimeisen kerran ollessa vuoden 1958 kisat. Hän osallistui toisen kerran vuoden 1956 olympialaisiin Cortinan kisoissa, joiden luistelut käytiin Misurinajärven jäällä. Paras sijoitus oli 10 000 metrin 15. sija.
Ström kilpaili harrastuksekseen vielä aktiiviuran jälkeen ja toimi kotiseutunsa Eskilstunan luistelutoiminnan valmentajana ja vetäjänä.
Hiukkalammi

Hiukkalammi on Hiukkalammensuon ympäröimä pieni latvajärvi Vihdin koillisosassa läntisellä Uudellamaalla. Sen pinta-ala on 9,7 hehtaaria. Etäisyys Nummelasta on 23 kilometriä pohjoiskoilliseen ja Helsingin keskustasta 46 kilometriä luoteeseen.
Maantiede.
Hiukkalammin pituus kaakosta luoteeseen on puoli kilometriä. Järven länsiosa on itäosaa leveämpi. Saaria ei ole. Hiukkalammen pohjoispuolella sijaitsee Ylimmäinen ja itäpuolella Niemenjärvi. Lännessä sijaitsee Rönninlukot, jonka korkeustaso on noin 140 metriä merenpinnan yläpuolella. Hiukkalammen eteläpuolitse kulkee seututie 133.
Hiukkalammia tutkittiin kesällä 2020. Se todettiin lievästi reheväksi, erittäin happamaksi (pH 5,5) ja voimakkaan humuspitoiseksi. Bakteeritulosten pohjalta veden hygieeninen laatu määriteltiin hyväksi.
Hiukkalammi (23.096.1.008) kuuluu Niemenjärven valuma-alueeseen (23.096), joka on kolmannen jakovaiheen vesistö Karjaanjoen vesistössä (23). Toinen jakovaihe on Vihtijoen valuma-alue (23.09). Hiukkalammi on neljänneksi laajin Niemenjärven valuma-alueen yhdestätoista vähintään hehtaarin laajuisesta vakavedestä ja Karjaanjoen vesistön koillisia vakavesiä.
Leonie Pankratz

Leonie Pankratz (s. 25. tammikuuta 1990 Gießen Saksa) on saksalainen jalkapalloilija, pelipaikaltaan keskikenttäpelaaja.
Pankratz on edustanut seurajoukkueurallaan muun muassa kotimaassaan Hoffenheimia, Islannissa ÍBV Vestmannaeyjaa ja Ranskassa Montpellieria. Hän siirtyi kesällä 2021 Suomen Kansallisessa Liigassa pelaavaan Helsingin Jalkapalloklubiin. Ensimmäisellä HJK-kaudellaan Pankratz pelasi 11 liigaottelua ja teki niissä yhden maalin, elokuussa Tampereen Ilvestä vastaan. Kaudella 2022 hän jatkoi HJK:ssa ja teki kauden 15 liigaottelussaan kuusi maalia.
Pankratz pelasi Saksan alle 17-vuotiaiden maajoukkueessa seitsemän ottelua vuosina 2006–2007.
José Hellström

José ”Jucci” Hellström on suomalainen showtanssija, kunto-ohjaaja ja valokuvamalli.
Hellström syntyi Tukholmassa ja varttui Hangossa. Lukion jälkeen hän muutti Helsinkiin, missä hän kouluttautui henkivartijaksi ja kunto-ohjaajaksi. Hellström on yksi Scandinavian Hunks -ryhmän perustajajäsenistä ja hän oli mukana sen toiminnassa vuodesta 2001 vuoteen 2021, jolloin ryhmä lopetti. Lisäksi hän on työskennellyt musikaalituotannoissa muun muassa Svenska Teaternissa ja Turun ruotsalaisessa teatterissa sekä esiintynyt lyhytelokuvassa "Fetch" (2009) ja komediaelokuvassa "Pohjolan satoa" (2022).
Missaukeen piirikunta

Missaukeen piirikunta () on Yhdysvaltojen Michiganin osavaltiossa sijaitseva piirikunta. Sen väkiluku oli 15 052 vuonna 2020. Piirikunnan hallintokeskus on Lake Cityn kaupunki ja suurin kunta on Lake Township. Piirikunta on perustettu vuonna 1840.
Väestö.
Vuonna 2020 Missaukeen piirikunnan 15 052 asukkaasta valkoisia oli 96,2 %, alkuperäisasukkaita 0,8 %, aasialaisia 0,7 % ja mustia 0,6 %. Vuonna 2019 3,2 % asukkaista puhui kotonaan jotain muuta kieltä kuin englantia ja 1,3 % asukkaista oli syntynyt ulkomailla.
Kurikanjärvi

Kurikanjärvi on pieni ja pyöreähkö järvi Vihdin koillisosassa läntisellä Uudellamaalla. Sen pinta-ala on 8,27 hehtaaria. Etäisyys Nummelasta on 21 kilometriä pohjoiskoilliseen ja Helsingin keskustasta 42 kilometriä luoteeseen.
Maantiede.
Kurikanjärven suurin länsi–itäsuuntainen ulottuvuus on noin 350 metriä. Saaria ei ole. Kurikanjärvi laskee luoteeseen johtavan laskuojan välityksellä Vihtijokeen. Järven koillispuolella sijaitsee peltoaukea, muissa ilmansuunnissa on metsäaluetta. Noin kaksi kilometriä Kurikanjärveltä koilliseen sijaitsee Lapoo. Vihdin ja Nurmijärven kuntaraja kulkee noin 50 metriä Kurikanjärven itärannalta itään.
Kurikanjärveä tutkittiin kesällä 2020. Se todettiin lievästi reheväksi, happamuudeltaan normaaliksi (pH 7,3) ja humuspitoiseksi.
Kurikanjärvi (23.092.1.005) kuuluu Vihtijoen alaosan alueeseen (23.092), joka on kolmannen jakovaiheen vesistö Karjaanjoen vesistössä (23). Toinen jakovaihe on Vihtijoen valuma-alue (23.09). Kurikanjärvi on neljänneksi laajin Vihtijoen alaosan alueen kuudesta vähintään hehtaarin laajuisesta järvestä. Sitä seuraa Hauklampi ja Kulppi. Se on Karjaanjoen vesistön koillisia vakavesiä.
Hauklampi (Vihti)

Hauklampi on pieni ja kapea metsäjärvi Vihdin pohjoisosassa läntisellä Uudellamaalla. Sen pinta-ala on 6,025 hehtaaria. Etäisyys Nummelasta on 16 kilometriä pohjoiskoilliseen ja Helsingin keskustasta 43 kilometriä luoteeseen.
Maantiede.
Hauklammen pituus lounaasta koilliseen on 830 metriä. Saaria ei ole. Järveen virtaa laskuoja lounaasta Hauklamminsuolta. Luusua sijaitsee järven koillisrannalla, josta lähtee laskuoja itään kohti Vihtijokea. Hauklammen eteläpuolella, mutta ei välittömästi järven rannalla, sijaitsee useita jyrkänteitä. Noin 600 metriä Hauklammelta luoteeseen sijaitsee Moksjärvi.
Hauklampi (23.092.1.004) kuuluu Vihtijoen alaosan alueeseen (23.092), joka on kolmannen jakovaiheen vesistö Karjaanjoen vesistössä (23). Toinen jakovaihe on Vihtijoen valuma-alue (23.09). Hauklampi on viidenneksi laajin Vihtijoen alaosan alueen kuudesta vähintään hehtaarin laajuisesta järvestä, sitä seuraa Kulppi. Se on Karjaanjoen vesistön koillisia vakavesiä.
Kalkaskan piirikunta

Kalkaskan piirikunta () on Yhdysvaltojen Michiganin osavaltiossa sijaitseva piirikunta. Sen väkiluku oli 17 939 vuonna 2020. Piirikunnan hallintokeskus on Kalkaskan kylä ja suurin kunta on Kalkaska Township. Piirikunta on perustettu vuonna 1840.
Väestö.
Vuonna 2020 Missaukeen piirikunnan 17 939 asukkaasta valkoisia oli 96,2 %, alkuperäisasukkaita 0,8 %, aasialaisia 0,7 % ja mustia 0,6 %. Vuonna 2019 3,2 % asukkaista puhui kotonaan jotain muuta kieltä kuin englantia ja 1,3 % asukkaista oli syntynyt ulkomailla.
Baden bei Wien

Baden bei Wien, viralliselta nimeltään pelkkä Baden (saks. "kylvyt" tai "kylpylä") on kylpyläkaupunki Itävallassa, Ala-Itävallan osavaltiossa lähellä Wieniä. Se on Badenin piirin pääkaupunki.
Maantiede.
Baden sijaitsee Schwechatjoen varressa Wienerwaldin alueella, noin 26 km etelään Wienistä. Se on saanut nimensä alueen neljästätoista lämpimästä lähteestä, joiden lämpötila vaihtelee 22 °C - 36 °C. Lähteiden vesi on rikki- ja klooripitoista. Ne sijaitsevat enimmäksen "Calvarienberg"-vuoren juurella kaupungin keskustasta pohjoiseen. 
Liikenneyhteydet.
Kaupungissa on Wienin paikallisjunien ("S-Bahn") asema, sekä erillisen "Badner Bahn"in paikallisjuna-asema. Lisäksi kaupungin läheltä kulkee moottoritie A2.
Historia.
Baden on yksi Euroopan suurista kylpyläkaupungeista. Sen historia ulottuu roomalaisajoille, jolloin siitä käytettiin nimeä "Aquae Cetiae" tai "Thermae Pannonicae". Kaupunki mainitaan nimellä "Paden" v. 869 olevassa dokumentissa. Läheinen Stift Heiligenkreuzin luostari perustettiin 1000-luvulla, ja 1100-luvulla rakennettiin Rauheneckin ja Rauhensteinin linnat Schwechatin rannoille. Kaupunginoikeudet Baden sai v. 1480, ja vaikka se tuhoutui kahdesti turkkilaisten hyökkäyksissä v. 1529 ja 1683, kaupunki kasvoi ja menestyi.
Vuonna 1812 Baden tuhoutui pahoin tulipalossa, ja se rakennettiin uudelleen biedermeier-tyyliin. Arkkiherttua Kaarle rakennutti Château Weilburgin linnan Rauheneckin juurelle 1820-25; se tuhoutui toisessa maailmansodassa. Kun rautatieyhteys Wieniin ja Graziin valmistui 1800-luvulla, Badenista tuli suosittu kylpypaikka, ja keisari Frans I teki siitä virallisen kesänviettopaikkansa 1804-1834. Kaupunki oli taiteilijoiden ja säveltäjien suosiossa; Mozart, Franz Schubert, Ludvig van Beethoven sekä Johann Strauss vanhempi ja nuorempi vierailivat Badenissa useita kertoja. Talo, jossa Beethoven asui ja kirjoitti yhdeksättä sinfoniaansa on edelleen turistinähtävyys. Mayerlingin metsästyslinna, jossa kruununprinssi Rudolf teki itsemurhan v. 1889, sijaitsee vähän yli 6 km päässä Badenista ylävirtaan.
1800-luvun lopussa ja 1900-luvun alussa Badeniin rakennettiin teatteri, sotilassairaala ja kasino. Ennen ensimmäistä maailmansotaa Baden oli wieniläisten suosituin lomanviettopaikka, ja n. 20 000 ihmistä (kaksi kertaa paikallisten asukkaiden määrä) vieraili siellä vuosittain. Varsinaisen kylpylärakennuksen ("Kurhaus") lisäksi kaupungissa oli 15 pienempää kylpypaikkaa ja useita puistoja. Maailmansodan aikana Baden toimi Itävalta-Unkarin sodanjohdon tilapäisenä päämajana. Toisen maailmansodan jälkeen Badenissa sijaitsi Neuvostoliiton miehitysjoukkojen päämaja aina vuoteen 1955 asti
João Rodrigues Esteves

João Rodrigues Esteves (1699 – 1751 tai myöhemmin) oli portugalilainen säveltäjä. Hän keskittyi latinankieliseen hengelliseen musiikkiin.
Estevesistä varhaisin säilynyt maininta on vuodelta 1719, jolloin hänet lähetettiin Juhana V:n tuella opiskelemaan sävellystä Roomaan Giuseppe Ottavio Pitonin johdolla. Vuonna 1726 Esteves oli palannut Portugaliin. Vuonna 1729 hän sai nimityksen Lissabonin tuomiokirkkoon liitetyn Basilica de Santa Marian kappelin musiikkimestariksi. Estevesin merkittäviin sävellyksiin kuuluvat "Miserere" kahdelletoista lauluäänelle sekä seitsemän joulukauden responsoriota kahdeksalle lauluäänelle ja viululle. Viimeinen maininta Estevesistä käsikirjoituksissa tai julkisissa asiakirjoissa on vuodelta 1751. 
Kaikki Estevesin säilyneet käsikirjoitukset ovat portugalilaisissa kirjastoissa, suurin osa niistä Lissabonin tuomiokirkon arkistossa.
Leo Lindell

Leo Oskar Lindell (26. kesäkuuta 1897 Tampere – 30. syyskuuta 1936 Helsinki) oli suomalainen radioamatööri ja radiotoiminnan varhainen pioneeri Suomessa.
Leo Lindellin isä oli turkulainen tehtailija Kaarlo Lindell. Leo Lindellillä oli jo vuonna 1914 Turussa täydellinen omatekoinen kipinäradioasema, jolla hän oli radioyhteydessä koulutoverinsa Viljo Volmar Valtasen aseman kanssa joka sijaitsi noin 400-500 metrin päässä. Vuonna 1916 Lindell otti kipinäradioyhteyden Turusta 18 kilometrin päähän Naantaliin. Lindell ja Vatanen osallistuivat 1919 vapaaehtoisina Viron vapaussotaan ja sieltä palattuaan Lindell jatkoi radiokokeiluitaan käyttämällä nyt ensimmäisen maailmansodan aikana kehitettyä elektroniputkea vahvistimena laitteissaan.
Lindell kävi viisi luokkaa Turun suomalaista lyseota ja valmistui merkonomiksi Turun kauppaopistosta 1918. Hän hankki tietonsa radio- ja sähkötekniikasta itseopiskelun avulla ja seuraamalla alan ulkomaisia julkaisuja. Lindell piti radiotekniikan sovelluksista esitelmiä ja laati lehtiartikkeleita. Lindell järjesti Suomen ensimmäisen yleisölle suunnatun radiokonsertin Turun suomalaisella lyseolla Nuoren Voiman Liiton vuosikokouksen yhteydessä järjestetyillä radioharrastajien messuilla 6. – 8. tammikuuta 1922. Vuotta myöhemmin 6. – 7. tammikuuta 1923 Lindell piti toisen yleisen radiokonsertin Nuorten Voiman Liiton talvipäivillä Helsingin normaalilyseon tiloissa. Ohjelmaan kuului tällöin radion kautta välitettyä gramofonimusiikkia, lähettimen ja vastaanottimen välimatka oli noin parisataa metriä.
Leo Lindell ja Ilmari Jäämaa olivat mukana perustamassa 14. huhtikuuta 1921 Nuoren Voiman Liiton Radioyhdistystä (myöhemmin Suomen Radioamatööriliitto). Yhdistyksen säännöt hyväksyttiin 15. syyskuuta 1921 ja Lindell valittiin yhdistyksen ensimmäiseksi puheenjohtajaksi. Hän vaikutti muun muassa siihen että radioamatöörit alkoivat käyttää lyhytaaltoja. Lindell rakensi Suomen ensimmäisen pitkäaaltoalueen radioputkivastaanottimen ja vuonna 1923 hän otti ensimmäisen kerran radioyhteyden ulkomaille Norjaan. Nuoren Voiman Liiton yhteydessä toiminut radioryhmä sai valtioneuvostolta kokeiluluvan radiolähetyksiin jo elokuussa 1921. 
Tampereella insinööri Arvi Hauvonen rakensi Leo Lindellin ohjeiden mukaisen radiolähettimen ja hän teki sillä 1923 puhelähetyskokeiluja Lempäälän Kuljussa Ahostenjärven rannalta. Lähetykset kuultiin kahdeksan kilometrin päässä Tampereella.
Lindell käytti radioamatöörinä aluksi asematunnusta LOL nimensä etukirjainten mukaan, myöhemmin hän käytti asematunnuksia OH1NA ja OH2NA. Lindell oli mukana huhtikuussa 1927 perustetussa "Turun Radio, Lindell ja kumpp."-nimisessä radiotehtaassaä. Hän luopui yrityksen osakkuudesta jo saman vuoden lopulla mutta jatkoi edelleen suunnittelijana ja laadun valvojan yrityksen palveluksessa, yrityksen nimi oli nyt "Turun Radio, Ihander ja kumpp". Turun Radio teki konkurssin huhtikuussa 1930. Lindell johti vuoden verran puolustusministeriön radiopajaa Helsingissä. Myöhemmin hänellä oli oma insinööritoimisto Turussa. Lindell kuoli Helsingissä pitkän sairauden jälkeen.